5 van SA span wel negatief getoets | Netwerk24
5 van SA span wel negatief getoets
Deur Marnus Kok 13 April 2021 14:37
'n Polisielid by 'n Covid-19-beheerpunt in Dhaka, Bangladesj. Vyf lede van die Suid-Afrikaanse opkomende vrouekrieketspan keer Dinsdagaand van dié stad af terug na Suid-Afrika nadat hul toer weens die koronavirus kortgeknip is. Foto: Getty Images
Vyf lede van die nasionale opkomende vrouekrieketspan wat aanvanklik positief vir Covid-19 getoets is, sal Dinsdagaand van Bangladesj na Suid-Afrika terugkeer.
Die Suid-Afrikaners se toer van vyf eendagwedstryde is Maandag weens 'n styging in die getal koronavirus-gevalle in Bangladesj kortgeknip.
Die spelers en spanbestuur is toe inderhaas na die lughawe geneem omdat die reisbeperkings op internasionale vlugte vanaf Woensdag vir 'n week in die land sal geld om die verspreiding van Covid-19 te keer.
Daar was Dinsdag egter omtrent 'n Babelse verwarring nadat die media berig het dat vyf lede van die toergroep van 22 in Dhaka gestrand en in isolasie is omdat hulle positief vir die virus getoets is.
Die 17 ander spanlede het Bangladesj reeds Maandag verlaat.
Krieket Suid-Afrika (KSA) het egter kort daarna in 'n verklaring gesê al vyf spelers is weer getoets en hul uitslae was toe negatief.
'n Woordvoerder van KSA het bevestig dat die vyf Dinsdagaand op 'n vliegtuig terug na Suid-Afrika sal wees.